Brits-plaasmoord: Polisie op soek na jong man se moordenaarLeander Dercksen (22). Foto: Verskaf Die polisie in Brits, Noordwes, is op die spoor van ŉ groep mans wat verlede naweek Leander Dercksen (22) op ŉ plaas gekaap en doodgeskiet het. Ao. Mpeile Talane, woordvoerder van die Brits-polisiestasie, het Woensdag aan Maroela Media gesê Dercksen se gekaapte voertuig, ŉ Mazda Drifter-bakkie, is op 3 April opgespoor. “Die polisie is op die spoor van die verdagtes wat aan sy kaping en moord verbind kan word,” het Talane gesê. “Die ondersoek is in ŉ sensitiewe stadium en ons verwag om binnekort ŉ deurbraak te maak. Ons kan in die stadium nie te veel inligting bekend maak nie.” Dercksen, van Soutpansdrift naby Brits, is op 29 Maart op ŉ plaas in die omgewing gekaap, waarna hy geskiet en met ŉ skerp voorwerp doodgesteek is. Sy liggaam is in die veld op die plaas gestort. Hy was veronderstel om op die plaas te oornag om na ŉ bejaarde egpaar om te sien. ŉ Vriend het die volgende oggend op sy liggaam afgekom.